**האיום הצבאי ברצועת עזה**

1. בעשור האחרון ניהלה מדינת ישראל שלושה עימותים בעצימות גבוהה. כולם, היו מול רצועת עזה ומול האויב המרכזי בגזרה חמאס. בכל אחד מהעימותים העליונות הצבאית של ישראל הייתה ברורה וחמאס ספגה פגיעות קשות, אך למרות זאת לסיבוב הבא, חמאס הגיעה חזקה יותר, מאורגנת יותר ומסוכנת יותר.
2. **מה הם מקורות העוצמה של חמאס? אילו כלים עומדים לרשותה ומה היא מתכננת למערכה הבאה? בשלוש שאלות אלו נעסוק בקצרה בפרק הנוכחי.**
3. ראשית תזכורת קצרה, "תנועת ההתנגדות האסלאמית" היא תנועה דתית מבית מדרשם של "האחים המוסלמים" ממצרים. התנועה הוקמה בשנות ה-80 ברצועת עזה והתפשטה במהלך האנתפאצ'ה הראשונה גם ליהודה ושומרון. בשנות ה-90 הייתה התנועה אופוזיציה, אלימה ועיקשת, לתהליך ההסדרים וביצעה שורה ארוכה של פיגועי טרור נגד האוכלוסיה האזרחית בישראל בניסיון להוריד את התהליך מהפסים.
4. שיא פעילות הטרור של חמאס הגיע במה שמכונה האנתפאצ'ה השנייה בתחילת שנות ה-2000 עת חמאס הובילה את הארגונים הפלסטינים בביצוע פעולות טרור קשות וקטלניות מול העורף האזרחי. במקביל, חמאס ברצועת עזה החל במאמצים להרחיב את ארסנל הכלים שלו ולצד כלי הטרור החל להצטייד ביכולות גרילה ויכולות סמי צבאיות (נשק תלול מסלול פשוט; נשק נגד טילים; מנהרות תופת) כאשר אמצעי הלחימה מוברחים בעיקר מאיראן, דרך סיני ובמנהרות הברחה לרצועה.
5. ב-2006 השתתפה חמאס באופן תקדימי בבחירות למועצה המחוקקת הפלסטינית וזכתה לרוב. ב-2007, כאשר ישראל כבר אינה נוכחת ברצועת עזה, ביצעה חמאס הפיכה נגד הרשות לאור סירוב האחרונה לממש את תוצאות הבחירות. המשמעות, לראשונה בהיסטוריה, ארגון מבית היוצר של "האחים המוסלמים" הפך לריבון דה-פקטו על שטח.
6. בהיבט הצבאי, ההשתלטות על רצועה עזה הייתה נקודת מפנה משמעותית בחמאס, מארגון טרור אופוזיציוני, הוא הופך להיות "צבא" שתכליתו הגנה על ההישג האסטרטגי של התנועה ושמירה על הרצועה. בעשור שלאחר ההשתלטות על עזה עוברת חמאס אבולוציה מהירה, תוך הפגנת יכולות למידה משמעותית הן מהמודל של חזבאללה והן מהחיכוך המתמיד עם צה"ל ומתפתחת, בתפיסות וביכולות, לארגון סמי צבאי משמעותי.
7. **אז מהו מקור עוצמתה של חמאס?** מקורות העוצמה המרכזיים של חמאס אינם טמונים בכוח הצבאי אלא בשני רכיבים "רכים" – האידיאולוגיה הפונדמנטליסטית הקיצונית שלה והיטמעותה ברצועת עזה: מעל האדמה, מתחת לאדמה ובקרב האוכלוסיה. השילוב בין תנועה מגויסת, מונעת מלהט דתי ולאומי, שרואה בסבלנות ("סבר") ערך ופועלת בתוך אוכלוסיה אזרחית אוהדת ברובה, מספק לחמאס א-סימטריה הפוכה מול עוצמתה הצבאית של ישראל.
8. **מה הכלים שעומדים לרשות חמאס?**
9. לחמאס יש למעלה מעשרים אלף פעילים בחירום. הכוח הצבאי מאורגן בחמש חטיבות מרחביות בהתאם לתאי השטח ברצועה (צפון הרצועה, העיר עזה, מחנות המרכז, ח'אן יונס ורפיח). רוב הכוח הלוחם של חמאס מורכב מפעילי המערך הקרקעי, תפקידם להגן על שטח נתון ופגוע בכוחות מתמרנים שינסו לכבוש אותו.
10.  לצד המערך הקרקעי לחמאס יש מספר אלפי לוחמים במערכים מיוחדים – מערך הכוחות המובחרים (נח'בה), כוח בכשירות גבוהה ששני שלישים ממנו מסייעים למאמץ ההגנה בעוד שכשליש מיועד לפעילות התקפית חודרת לישראל (באמצעות התווך התת-קרקעי או העל-קרקעי). בנוסף לחמאס יש כוח ימי התקפי שתכליתו לבצע פשיטות מהים נגד יעדים בישראל וכוחות הגנה אווירית שתכליתם ניסיון פגיעה בכלי טיס ישראלים (יכולות מוגבלות).
11. תשתית המנהרות – חמאס ברצועת עזה משתמש כבר שנים רבות במנהרות ככלי טקטי. לאורך השנים שימשו המנהרות בעיקר לטובת פיגועי טרור (מפיצות מוצב טרמית ועד לחטיפת גלעד שליט), להברחות של אמל"ח וציוד מסיני לרפיח ולטובת שרידות מקומית של כוחות. עם זאת בשנים האחרונות חל שינוי מהותי בתפיסת החמאס את התווך התת קרקעי. עם נאמר זאת בפשטות, חמאס הפכה את התת קרקע לתווך לחימה רביעי, לצד הקרקע, האוויר והים. מערכת המנהור של חמאס, שבנויה היום כ"מטרו" שיש חיבור בין חלקיו השונים, כוללת עשרות רבות של ק"מ חפורים שניתן לסווגם בגסות לשלוש קבוצות –
12. מנהרות התקפיות – מנהרות שנחפרות מתוך תשתיות אזרחיות בפאתי השטח הבנוי השטח הישראלי. מנהרות אלו נועדו לאפשר לחמאס לבצע פעולות פשיטה לעבר כוחות של צה"ל וישובים סמוכי גדר ובמקרים מסוימים אף לחדור לעומק השטח הישראלי. המטרה כפולה – "צבירת נכסים" בדמות חטופים שניתן יהיה להעביר לרצועה ולנהל עליהם בהמשך משא ומתן; ומימוש פעולות בעלות אפקט תודעתי גבוה שישפיעו על דעת הקהל בישראל ובאזור.
13. מנהרות "מגננה" – רוב המנהרות של חמאס מצויות בעומק השטח הבנוי ברצועת עזה ולא נועדו לחצות לעבר ישראל. מנהרות אלו נועדו לאפשר מספר יעדים: הנעת כוחות בחשאיות וחסינות בין גזרות; פגיעה בכוחות מתמרנים מתוך התת קרקע; אספקה של אמל"ח ואמצעים; הקניית חסינות לפיקוד והשליטה הצבאיים; וירי של רקטות ומרגמות. למעשה זאת התשתית שעליה בונה חמאס את יכולת תפקודו במלחמה הבאה.
14. מנהרות הברחה – מנהרות מסיני לעבר רפיח שתכליתן העברת חומרי גלם ואמצעי לחימה לתוך הרצועה. בשנים האחרונות, בעקבות פעילות מצרית אינטנסיבית, הצטמצם מאד מספר מנהרות ההברחה, אך אלו עדיין מתקיימות כעורק חיים הכרחי לתעשייה הצבאית ברצועה.
15. המערך האסטרטגי הנוסף של חמאס לצד המנהרות הוא הנשק תלול המסלול. למעשה זהו הכלי המרכזי שיש לחמאס לפגיעה במדינת ישראל. לחמאס יש כיון אלפים רבים של רקטות. לאור מערך ההגנה האקטיבי היעיל שבידי מדינת ישראל, ובראשו מערכת "כיפת ברזל", היכול של חמאס לבצע ירי קטלני נרחב לעומק ישראל הצטמצמה באופן מהותי. לאור זאת, תפיסת האש של חמאס כוללת היום שתי תכליות מרכזיות: שיבוש שגרת החיים בכל ישראל, כולל בגוש דן ובצפון המדינה. זאת כדי לפגוע במשק הישראלי ולהשפיע על התודעה של הציבור הישראלי. לצד זאת ירי קטלני לטווחים קצרים, מול כוחות ומול הישובים סמוכי הגדר, בטווחים בהם "כיפת ברזל" אינה פועלת.
16. לצד המנהרות והמערך הרקטי לחמאס יש עשרות בודדות של כלי טיס בלתי מאוישים, חלקם מיועדים לתקיפה וכן כלי שיט בלתי מאוישים למטרות תקיפה.
17. **כיצד חמאס מדמיינת מערכה עתידית ברצועת עזה?**
18. בראיית חמאס, מערכה עתידית ברצועת עזה עדיף שתפתח ביוזמה של חמאס שתאפשר לה לממש את "ההפתעות" שהיא מתכננת, לפני עיבוי מערכי ההגנה של צה"ל. "מכת הפתיחה" של חמאס צפויה לכלול מהלכי פשיטה מהתווך התת קרקעי ו/או הימי, שתכליתם השגת הישגים (חטופים והישג תודעתי) כבר בשלב פתיחת המערכה.
19. במקביל חמאס תפתח במערכה באש שתכלול ירי של עשרות רבות של רקטות ביממה לעבר העורך הישראלי ומרחב הגבול (כוחות וישובים). ירי מתוכנן להימשך לאורך כל ימי הלחימה על מנת לשמור רציפות ולשרת את התכלית של שיבוש שגרת החיים. במקביל חמאס תמשיך לנסות ולהוציא לפועל פעילויות התקפיות בתוך שטח ישראל (מהקרקע, מהתת קרקע, מהאוויר ומהים).
20. חמאס תערך להגנה כשהיא מתבססת על תשתיות התת קרקע ועל השטח האזרחי הבנוי. חמאס מודעת לחוסר יכולתה לעצור תמרון ישראלי, אך תכליתה היא עיכוב התמרון וגביית מחיר כבד (הרוגים וחטופים) שישפיעו על הנכונות להעמיק את התמרון ועל התודעה בקרב הציבור הישראלי.
21. יצויין, כי בפרק זה, עסקנו באיום המרכזי מרצועת עזה שהוא חמאס. יש לזכור כי לצד חמאס פועלים עוד מספר ארגונים חמושים ברצועת עזה, אך אלו מהווים איום מופחת על ישראל. ביניהם ראוי להזכיר את הג'האד האסלאמי הפלסטיני, תנועת שממומנת על ידי איראן, שלרשותה מספר אלפי פעילים ובעיקר מערך רקטי רחב שאינו נופל בהיקפו (אך כן ברמתו) מזה של חמאס. בנוסף לארגון יש מספר מוגבל של מנהרות התקפיות וכשירות הכוחות הקרקעיים שלו נמוכה מזו של חמאס. לצד זאת יש מספר ארגונים קטנים ובינוניים (מארגוני סלפיה ג'האדיה ועד רסיסי הפתח הצבאי) שיכולותיהם מוגבלות בעיקר לירי רקטות פשוטות לטווח קצר.